[bookmark: _Hlk524000207]Postup pri „transformácii“ fyzickej osoby podnikateľa na spoločnosť s ručením obmedzeným (ďalej aj ako „s.r.o.“)

Stručné zhrnutie:
Odporúčam najskôr si založiť s.r.o. a splniť podmienky pre vydanie povolenia (v tomto prípade sa môže súčasne podať návrh na zrušenie povolenia pre FO a žiadosť o vydanie povolenia pre PO – treba však odkomunikovať s konkrétnou VUC). 
Následne dohodnúť so samosprávnym krajom prechod zdravotnej dokumentácie a prideleného zdravotného obvodu na s.r.o. ako aj odkomunikovať so zdravotnými poisťovňami uzatvorenie nových zmlúv. 

I. 
	Zmena právnej formy z poskytovateľa zdravotnej starostlivosti, ktorý je fyzická osoba podnikateľ na s.r.o. nie je možná, nakoľko povolenie pri fyzických osobách – podnikateľoch je viazané a neprevoditeľné podľa § 15 ods. 2 zákona č. 578/2004 Z. z.

II. 
[bookmark: _Hlk57631522]Podmienky vydania povolenia na prevádzkovanie zubnej ambulancie - Právnická osoba:
	
1.) Je potrebné požiadať Slovenskú komoru zubných lekárov (ďalej aj ako „SKZL“) o vydanie licencie na výkon činnosti odborného zástupcu (garanta):
https://www.skzl.sk/licencie#typy-licencii 

Konkrétne:   		
https://www.skzl.sk/wp-content/uploads/2023/02/ziadost-o-vydanie-licencie-na-vykon-cinnosti-odborneho-zastupcu-L1c-.pdf 
	
Stručne zhrnuté:
a) vyplní sa žiadosť na vydanie licencie odborného zástupcu a doložia sa požadované údaje – k vyžiadaniu výpisu z registra trestov: https://www.skzl.sk/wp-content/uploads/2022/04/udaje-potrebne-na-vyziadanie-vypisu-z-registra-trestov.pdf alebo výpis z registra trestov nie starší ako 3 mesiace; doklad o zdravotnej spôsobilosti: https://www.skzl.sk/wp-content/uploads/2021/11/lekarsky-posudok-o-zdravotnej-sposobilosti.pdf; kópia diplomu o dosiahnutom vzdelaní, diplom o špecializácii prípadne certifikát na výkon certifikovaných pracovných činností – ak ešte nebol doložený. 
b) uhradí sa poplatok vo 66 €. Poplatky za vydávanie licencií sa uhrádzajú na účet SKZL – č. ú. SK13 0200 0000 0020 0622 6851, ako variabilný symbol sa uvedie registračné číslo zubného lekára v SKZL.	

2.) 	Založiť spoločnosť s ručením obmedzeným, mať zabezpečené priestory na prevádzkovanie zubnej ambulancie (čo len pri zmene formy z FO na PO máte).
[bookmark: _Hlk57632324]
3.) 	Po splnení 1.) a 2.) bodu treba podať žiadosť o vydanie povolenia na príslušný samosprávny kraj: 
· príslušné tlačivo si nájdete na stránke SAMOSPRÁVNEHO KRAJA (ďalej len “VUC”) (priložíte všetky vyžadované doklady –  sú uvedené aj v § 13 ods. 4 a 5 zákona č. 578/2004 Z. z.) + čestné vyhlásenie + doklad o uhradení správneho poplatku (§ 13 ods. 5 písm. d) zákona č. 578/2004 Z. z.),
· len na okraj ohľadom dokladania rozhodnutia o uvedení priestorov do prevádzky príslušným regionálnym úradom verejného zdravotníctva uvádzam, že ak Vám už bolo vydané ako FO, tak platí, že predkladať návrhy na posúdenie príslušnému orgánu verejného zdravotníctva (za účelom vydania rozhodnutia o uvedení priestorov do prevádzky) sa nevzťahuje na priestory, na ktoré bolo vydané rozhodnutie podľa § 13 ods. 4 písm. a) zákona č. 355/2007 Z. z., pri zmene osoby prevádzkovateľa bez zmeny podmienok prevádzky. 
				
Budete však povinný pred začatím prevádzky priestorov, najneskôr v deň začatia činnosti príslušnému regionálnemu úradu verejného zdravotníctva:
a) oznámiť písomne
1. obchodné meno, právnu formu, sídlo a identifikačné číslo, ak bolo pridelené, ak ide o právnickú osobu; meno, priezvisko a bydlisko a identifikačné číslo, ak bolo pridelené, ak ide o fyzickú osobu – podnikateľa,
2. miesto prevádzky,
3. názov prevádzky,
4. špecifikáciu činnosti v priestoroch prevádzky,
5. dátum začatia činnosti v priestoroch prevádzky.
b) predložiť prevádzkový poriadok.
Stačí, keď to urobíte listom, v ktorom budú uvedené informácie podľa písmena a) a priložíte k tomu prevádzkový poriadok.
 
· ďalej je potrebné podať VUC žiadosť o schválenie ordinačných hodín – vzor žiadosti je spravidla dostupný na stránke príslušného samosprávneho kraja a podáva sa súčasne so žiadosťou o vydanie povolenia. 

· k 3.) bodu je potrebné doplniť, že po právoplatnosti povolenia od VUC sa zašle súdu, ktorý vedie obchodný register návrh na zápis činnosti uvedenej v povolení do obchodného registra (§ 26 ods. 4 zákona č. 578/2004 Z. z.).

[bookmark: _Hlk57632378]4.) 	Po získaní povolenia je jeho držiteľ povinný požiadať Úrad pre dohľad nad zdravotnou starostlivosťou o pridelenie kódu poskytovateľa, a to do 90 dní od vydania povolenia (§ 79 ods. 7 zákona č. 578/2004 Z. z.). Vzor žiadosti nájdete na stránke úradu pre dohľad, link: https://www.udzs-sk.sk/urad/formulare-a-tlaciva-na-stiahnutie/formulare-vzory-tlaciv/. V praxi Vám môže byť kód poskytovateľa doručený aj prostredníctvom VUC, ktoré oň požiada pri vydaní rozhodnutia. 

[bookmark: _Hlk57632396]5.) 	Požiadať o pridelenie zdravotného obvodu samosprávny kraj, ak chcete byť zmluvný poskytovateľ zdravotnej starostlivosti a zaslať žiadosť o uzatvorenie zmluvy o poskytovaní zdravotnej starostlivosti so zdravotnými poisťovňami, ak chce byť držiteľ zmluvný poskytovateľ:
https://www.vszp.sk/poskytovatelia/zmluvne-vztahy/
http://www.dovera.sk/lekar/tlaciva
http://www.union.sk/podmienky-postupu-pri-uzatvarani-zmluv-z-dovodu-zmeny-pravnej-formy-poskytovatela

6.) 	Uzatvoriť zmluvu o poistení zodpovednosti za škodu spôsobenú osobám v súvislosti s poskytovaním zdravotnej starostlivosti; poistenie musí trvať po celý čas, počas ktorého je poskytovateľ oprávnený poskytovať zdravotnú starostlivosť. 

· SKZL má pre členov výhodnejšie zmluvy s UNION, link: https://www.vipunion.sk/. 

7.) 	Po uzatvorení zmlúv so zdravotnými poisťovňami vzniká poskytovateľovi povinnosť umiestniť na viditeľnom mieste zoznam zdravotných poisťovní, s ktorými má uzatvorenú zmluvu o poskytovaní zdravotnej starostlivosti (§ 79 ods. 1 písm. f) zákona č. 578/2004 Z. z.) a zoznam zdravotných výkonov a služieb, pri ktorých možno požadovať úhradu (§ 79 ods. 1 písm. zv) zákona č. 578/2004 Z. z.).

8.) 	Umiestniť na prístupnom a viditeľnom mieste cenník všetkých zdravotných výkonov, ktoré poskytuje poskytovateľ; za prístupné a viditeľné miesto sa považuje vyvesenie cenníka vo vstupných priestoroch, priestoroch čakárne alebo iných verejne prístupných priestoroch zdravotníckeho zariadenia a uverejnenie na webovom sídle poskytovateľa, ak ho má zriadené. Dodržiavať cenník všetkých zdravotných výkonov, ktorý musí bezodkladne a preukázateľne zaslať vrátane každej jeho zmeny samosprávnemu kraju (VUC) príslušnému podľa miesta prevádzkovania zdravotníckeho zariadenia.

9.) 	Umiestniť na viditeľnom mieste ordinačné hodiny schválené a potvrdené samosprávnym krajom.

10.) Viditeľne označiť druh zdravotníckeho zariadenia, jeho odborné zameranie, obchodné meno alebo meno a priezvisko držiteľa povolenia, právnická osoba je povinná uviesť aj meno a priezvisko odborného zástupcu.

11.)	Ohľadom registrácie zubných rtg prístrojov v zákone č. 87/2018 Z. z. je potrebné uviesť, že rozhodnutie regionálneho úradu verejného zdravotníctva sú viazané priamo na žiadateľa (teda fyzickú osobu - podnikateľa alebo právnickú osobu). Aktuálne neexistuje osobitná úprava, podľa ktorej by sa pri zmene právnej formy z fyzickej osoby – podnikateľa na právnickú osobu zachovali (prešli) rozhodnutia RUVZ SR o registrácii zubných RTG bez potreby novej registrácie.

III.
Povinnosti zubného lekára, ak chce zrušiť povolenie, ktoré mu bolo vydané ako fyzickej osobe

1.) Samosprávny kraj (prvý krok):

	Ak chcete skončiť prevádzkovanie zdravotníckeho zariadenia (zubnej ambulancie), musíte dať v súlade s § 19 ods. 1 písm. a) zákona č. 578/2004 Z. z. žiadosť o zrušenie povolenia najmenej dva mesiace predo dňom, od ktorého žiadate povolenie zrušiť, orgánu, ktorý Vám povolenie vydal (spravidla samosprávny kraj alebo v prípadoch, keď Vám povolenie vydalo ministerstvo zdravotníctva, tak jemu). 
Vzor žiadosti o zrušenie povolenia nájdete na stránke príslušného samosprávneho kraja. 
	To znamená, že samosprávny kraj zruší povolenie k Vami stanovenému dátumu, ale je vhodné a potrebné, aby bola Vaša žiadosť podaná najmenej dva mesiace pred stanoveným dátumom. Samosprávny kraj musí rozhodnúť do 30 dní od dňa doručenia žiadosti podľa § 22 zákona č. 578/2004 Z. z. V súlade so Správnym poriadkom (§47 ods. 4) toto rozhodnutie VÚC musí obsahovať poučenie o odvolaní alebo či je rozhodnutie konečné, ak sa je možné proti nemu odvolať nadobúda právoplatnosť uplynutím 15 dňovej lehoty odo dňa jeho oznámenia, ak nedôjde k zdaniu sa odvolania. 
	
2.) Zdravotné poisťovne:
	
	Oznámiť zdravotným poisťovniam zámer zrušiť povolenie pre poskytovateľa zdravotnej starostlivosti, ktorá zanikne uplynutím výpovednej lehoty podľa zákona alebo podľa zmluvy o poskytovaní zdravotnej starostlivosti alebo uzatvorením dohody o ukončení zmluvy o poskytovaní zdravotnej starostlivosti a odkonzultovať ich uzatvorenie s s.r.o. 

3.) Elektronická registračná pokladnica:

	Ak plánujete ukončiť prevádzku elektronickej registračnej pokladnice alebo zmenu jej vlastníka je potrebné postupovať podľa § 14 a § 15 zákona č. 289/2008 Z. z.
	Ak dôjde k zmene vlastníka elektronickej registračnej pokladnice, pôvodný vlastník elektronickej registračnej pokladnice je povinný zabezpečiť ukončenie prevádzky elektronickej registračnej pokladnice a následne nový vlastník elektronickej registračnej pokladnice je povinný zabezpečiť uvedenie elektronickej registračnej pokladnice do prevádzky.
	Pri ukončení prevádzky elektronickej registračnej pokladnice servisná organizácia na požiadanie podnikateľa vyberie fiskálnu pamäť z elektronickej registračnej pokladnice aj s elektronickými súčiastkami potrebnými na prečítanie údajov z fiskálnej pamäte mimo elektronickej registračnej pokladnice a odovzdá ju podnikateľovi a zároveň z prevádzkovej pamäte odstráni daňový kód elektronickej registračnej pokladnice. Ukončenie prevádzky elektronickej registračnej pokladnice servisná organizácia zaznamená do knihy elektronickej registračnej pokladnice s uvedením dátumu a záznam potvrdí odtlačkom pečiatky, ak ju servisná organizácia má vyhotovenú, a podpisom fyzickej osoby, ktorá ukončila prevádzku elektronickej registračnej pokladnice, s uvedením jej mena a priezviska.
	Podnikateľ je povinný oznámiť ukončenie prevádzky elektronickej registračnej pokladnice daňovému úradu najneskôr do troch pracovných dní nasledujúcich po ukončení jej prevádzky. Daňový úrad ku dňu podľa prvej vety zruší daňový kód elektronickej registračnej pokladnice; túto skutočnosť zaznamená do knihy elektronickej registračnej pokladnice a záznam potvrdí odtlačkom pečiatky a podpisom zamestnanca daňového úradu s uvedením jeho mena a priezviska.
	Pri ukončení prevádzky elektronickej registračnej pokladnice je servisná organizácia povinná údaje z fiskálnej pamäte uložiť na dátovom médiu a dátové médium odovzdať podnikateľovi. Prevzatie dátového média podnikateľ potvrdí podpisom do knihy elektronickej registračnej pokladnice; dátové médium je podnikateľ povinný uchovávať do uplynutia lehoty na zánik práva vyrubiť daň alebo rozdiel dane.
	Je potrebné sa poradiť so servisnou organizáciou a Vašou účtovníčkou, či nepoužívate alebo nemáte používať registračnú pokladnicu aj na iné účely.

	Ak používate virtuálnu pokladnicu:
Ukončenie používania pokladnice e-kasa klient oznámite prostredníctvom formulára "Oznámenie o ukončení používania pokladnice e-kasa klient", dostupného na portáli FS www.financnasprava.sk - osobná internetová zóna - v časti Katalógy formulárov - Pridelenie kódu pokladnice e-kasa klient.  
Postup podania predmetného oznámenia je popísaný v informačnom materiáli zverejnenom na portáli finančnej správy Spôsob elektronického podávania oznámenia o ukončení používania pokladnice e-kasa klient (VRP/ORP) cez portál finančnej správy.

4.) Poisťovni, s ktorou máte uzatvorenú dohodu o poistení zodpovednosti za škodu spôsobenú osobám pri poskytovaní zdravotnej starostlivosti:
	
	Spôsob vypovedania vyplýva zo Všeobecných poistných podmienok, treba však mať na pamäti potrebu vypovedania zmluvy aspoň šesť týždňov pred uplynutím poistného obdobia. Čo je poistné obdobie vyplýva z poistnej zmluvy, spravidla je to kalendárny rok. Odkonzultovať ich uzatvorenie s s.r.o.

5.) Správcovi dane:

	Ak nastanú zmeny, ktoré majú za následok zrušenie registrácie k niektorej dani, požiada daňový subjekt správcu dane v lehote do 30 dní odo dňa, keď nastalo zrušenie registrácie. V tejto lehote predloží daňový subjekt správcovi dane aj osvedčenie o registrácii, ak je potrebné nahlásené zmeny zapísať do osvedčenia o registrácii. Ak daňový subjekt nesplní oznamovaciu povinnosť riadne a včas, príslušné zmeny v registri vykoná správca dane z úradnej moci, hneď ako zistí rozhodujúce skutočnosti (týka sa to aj ak bol registrovaný na DPH) - § 67 ods. 9 zákona č. 563/2009 Z. z.
	V zmysle § 67 ods. 12 zákona č. 563/2009 Z. z., ak vznikla daňovému subjektu rovnaká oznamovacia povinnosť voči inej inštitúcii a táto inštitúcia nové alebo zmenené skutočnosti oznamuje správcovi dane, daňovník nie je povinný tieto skutočnosti oznámiť správcovi dane.
	Daňový poriadok od 01.01.2022 neustanovuje povinnosť vrátiť osvedčenie o registrácii a pridelení DIČ.
	Podľa § 81 ods. 2 zákona č. 222/2004 Z. z. o dani z pridanej hodnoty platiteľ dane je povinný požiadať o zrušenie registrácie pre daň z pridanej hodnoty, keď prestal vykonávať podnikanie podľa § 3 ods. 2. Poskytovateľom je odporúčané, aby pred alebo pri zrušení povolenia podali žiadosť o zrušenie registrácie pre daň z pridanej hodnoty.

6.) Sociálna poisťovňa:

	Zo zákona č. 461/2003 Z. z. nevyplýva povinnosť ohlasovania zrušenia povolenia na výkon činnosti FO podnikateľa. 
	Podľa § 21 ods. 4 zákona č. 461/2003 Z. z. povinné nemocenské poistenie a povinné dôchodkové poistenie samostatne zárobkovo činnej osobe, ktorá je oprávnená na výkon alebo na prevádzkovanie činnosti uvedenej v § 3 ods. 1 písm. b) a ods. 2 a 3, zaniká aj odo dňa, od ktorého nie je oprávnená na výkon alebo na prevádzkovanie tejto činnosti. Povinné nemocenské poistenie a povinné dôchodkové poistenie samostatne zárobkovo činnej osobe, ktorá nevykonáva činnosť uvedenú v § 3 ods. 1 písm. b) a ods. 2 a 3 na základe oprávnenia, zaniká aj odo dňa, od ktorého podľa svojho čestného vyhlásenia nevykonáva túto činnosť, najskôr odo dňa doručenia tohto vyhlásenia Sociálnej poisťovni. 
	Oznámenie o zrušení povolenia pre poskytovateľa nahlasuje Sociálnej poisťovni orgán, ktorý toto povolenie vydal (spravidla samosprávny kraj). Z právnej istoty odporúčam pri rušení povolenia overiť si uvedenú skutočnosť na konkrétnom samosprávnom kraji alebo ju podať aj sám. 
	
	K zamestnancom a pracovným zmluvám:
	
	Poskytovateľ je povinný odhlásiť sa z registra zamestnávateľov do ôsmich dní odo dňa, v ktorom nezamestnáva už žiadneho zamestnanca. Zánikom poskytovateľa ako zamestnávateľa dochádza aj k zániku pracovnoprávnych vzťahov minimálne vo vzťahu ku sestre, ktorá musí byť personálnou súčasťou zubnej ambulancie.
	Pri zániku zamestnávateľa prichádzajú do úvahy dohoda o skončení pracovného pomeru alebo výpoveď zo strany zamestnávateľa. Pri dohode ako aj výpovedi má byť uvedený dôvod skončenia pracovného pomeru, ak sa končí z dôvodu zrušenia zamestnávateľa (§ 63 ods. 1 písm. a) zákona č. 311/2001 Z. z.“), pričom zamestnancovi vzniká nárok na odstupné. 
	Na druhej strane nie je vylúčená možnosť uzatvoriť medzi Vami ako poskytovateľom FO pred zrušením povolenia a novou s.r.o. zmluvu o predaji podniku podľa Obchodného zákonníka, predmetom ktorej bude prevod majetku a personálneho substrátu s účinnosťou predo dňom zrušenia povolenia poskytovateľa FO. O možnosti najlepšieho postupu odporúčam poradiť sa s advokátskou alebo účtovníckou kanceláriou aj s ohľadom na povinnosť transferového oceňovania (§ 2, § 18 zákona č. 595/2003 Z. z.).
	
7.) Zdravotná poisťovňa – zdravotné odvody:

Poskytovateľ FO je povinný splniť si pri zrušení povolenia povinnosti voči zdravotnej poisťovni, v ktorej je evidovaný ako platiteľ poistného v zmysle § 24 zákona č. 580/2004 Z. z. v spojení s § 23 ods. 8, a to do 8 pracovných dní. 
Podľa § 23 ods. 8 zákona č. 580/2004 Z. z.: „Platiteľ poistného, ktorý je zamestnávateľom alebo samostatne zárobkovo činnou osobou, je povinný oznámiť príslušnej zdravotnej poisťovni zmenu svojho názvu, sídla, bydliska, identifikačného čísla, čísla bankového účtu a zmenu dňa, ktorý je určený na výplatu príjmov, do ôsmich dní odo dňa zmeny.“.

	8.) Štatistický úrad:

	Žiadosť o zrušenie identifikačného čísla (tzv. Žiadosť fyzickej osoby – podnikateľa o zmenu údajov zapísaných v registri právnických osôb) Štatistickému úradu pre zubného lekára, ktorý poskytoval zdravotnú starostlivosť ako poskytovateľ podáva podľa § 5 zákona č. 272/2015 Z. z. samosprávny kraj. Je tomu tak za účelom oznamovania zmien údajov do registra právnických osôb Štatistickému úradu. Na základe takejto žiadosti Štatistický úrad identifikačné číslo dotknutého držiteľa povolenia zruší. 
Z právnej istoty odporúčam pri rušení povolenia overiť si uvedenú skutočnosť na konkrétnom samosprávnom kraji.

	9.) Úrad pre dohľad:

	Ukončenie platnosti kódu poskytovateľa sa vykoná na základe žiadosti poskytovateľa, ak je v súlade s rozhodnutím orgánu, ktorý rozhodnutie vydal (Žiadosť o ukončenie platnosti kódu poskytovateľa F - 302). 

	10.) Iné povinnosti:

	Z dôvodu, že prestávate byť podnikateľským subjektom je potrebné odporučiť aj ukončenie všetkých ďalších zmlúv, ktoré ste uzatvorili ako fyzická osoba podnikateľ – napr. nájomné zmluvy, zmluvy o odvoze odpadu, atď.

